b'\n_START_ARTICLE_\nFN Minimi\n_START_SECTION_\nZgodovina\n_START_PARAGRAPH_\nKo so v obdobju vietnamske vojne v Kopensko vojsko ZDA uvedli naboj 5,56x45 NATO (s civilno oznako .223 Remington), se je delno spremenil koncept bojevanja, predvsem pa obremenitev vojaka. Pri enaki te\xc5\xbei je lahko prena\xc5\xa1al ve\xc4\x8d nabojev. To pa ni veljalo za mitraljezce, ki so bili oboro\xc5\xbeeni z oro\xc5\xbeji kalibra 7,62x51, ki so predvsem te\xc5\xbeja in ve\xc4\x8dja in uporabljajo u\xc4\x8dinkovitej\xc5\xa1e, a na \xc5\xbealost veliko te\xc5\xbeje strelivo._NEWLINE_Razvoj FN Minimija se je za\xc4\x8del, ko je in\xc5\xbeenir Ernest Vernier, konstruktor tovarne Fabrique Nationale iz Herstala v Belgiji kot dopolnilo juri\xc5\xa1nih pu\xc5\xa1k v istem kalibru (sistem NATO) za\xc4\x8del razvijati \xc5\xa1e mitraljez. V Kopenski vojski ZDA se je isto\xc4\x8dasno pojavila potreba po novem oddel\xc4\x8dnem avtomatskem oro\xc5\xbeju. Oro\xc5\xbeje iz 2. svetovne vojne je bilo zastarelo, poskusi z novimi tipi oro\xc5\xbeja pa niso dali pravih rezultatov._NEWLINE_Ko so izbirali novo oro\xc5\xbeje, so vse konkurente izpostavili temeljitemu testiranju. Poleg meritev delov in kontrole zamenjave delov med izdelki iste vrste oro\xc5\xbeja je veljalo, da se med testi oro\xc5\xbeje \xc4\x8disti samo na vsakih 2.000 izstreljenih nabojev. Testirali so tudi segrevanje oro\xc5\xbeja pri 1.000 strelih na minuto. Naboj se ni smel sam v\xc5\xbegati v cevi. Oro\xc5\xbeja (v o\xc5\xbeji izbor so pri\xc5\xa1la 4) so potopili v slano vodo in za 10 dni izpostavili tropskim razmeram in takoj potem streljali. Preizkusili so ga tudi v blatu (potopili so ga v blato, samo obrisali in takoj streljali; ali pa so ga potopili za ve\xc4\x8d ur v blato, potem samo odlu\xc5\xa1\xc4\x8dili blato in streljali). Pri obeh preizkusih v blatu so za\xc5\xa1\xc4\x8ditili samo ustje cevi. Izvajali so \xc5\xa1e druge preizkuse, o rezultatu pa pove vse izbor FN Minimi.\n_START_SECTION_\nOro\xc5\xbeni sistem FN Minimi\n_START_PARAGRAPH_\nNaziv izhaja iz besed mini in mitraleuse in je zasnovan kot lahek mitraljez ali pu\xc5\xa1komitraljez za podporo pehotnega oddelka ali kot oprema razli\xc4\x8dnih vozil. Je zelo prilagodljiv v uporabi je po te\xc5\xbei lahek, znan pa je kot zanesljivo in za uporabo enostavno oro\xc5\xbeje.'